
"Patkó hegyén mese volt" - Élőszavas mesemondás Fábián Éva foglalkozásain az Óbudai Népzenei Iskolában

Kulcsszavak: művészetpedagógia; mesemondás; komplexitás; népzene; néphagyomány
"Patkó hegyén mese volt"
Élőszavas mesemondás Fábián Éva foglalkozásain az Óbudai Népzenei Iskolában

Fábián Éva - Liszt Ferenc díjas népi énekes, mesemondó, népi énektanár, a Magyar Művészeti Akadémia tagja - immár 25 éve vezeti az Óbudai Népzenei Iskola előképző foglalkozásait. A dolgozat az általa kialakított módszertant mutatja be, különös tekintettel a foglalkozásokon megjelenő élőszavas mesemondásra. Fábián Éva a népmese folklorizmusának, a revival mesemondásnak egyik kiemelkedő személyisége, mesemondói egyéniségének gyökerei bukovinai székely származásából eredeztethetők. Pedagógusként tudatosan, élményeken keresztül adja át növendékeinek a néphagyomány értékeit énekben és mesében egyaránt. Az Óbudai Népzenei Iskolában vezetett népzenei előképző foglalkozásain komplex módon, organikus egységben jelennek meg a népdalok, a népi játékok és az élőszavas mesemondás. A dolgozat célja mindezek szakirodalmi hátterének, életrajzi és szakmai gyökereineknek, valamint pedagógiai eszköztárának feltárása.
A foglalkozások kvalitatív módszerkombinációt - dokumentumelemzést, valamint strukturálatlan és strukturált megfigyelést - alkalmazó kutatása a módszertani sajátosságokat, valamint specifikumként a foglalkozásokba épülő élőszavas mesemondás eszköztárát vizsgálta. A kutatás tapasztalatai a heti rendszerességgel megvalósuló foglalkozások módszertanának, azon belül kiemelten a mesélésnek több olyan pedagógiai vonatkozására mutatnak rá, amik jógyakorlatként érdemesek lehetnek a pedagógusok figyelmére.
A dolgozat az adaptációs lehetőségeket is áttekinti példákkal illusztrálva, valamint a téma kutatásának további lehetőségeit is felvillantja.



